Uusi seurakunta
Uusi seurakunta päätetty perustaa Viipurin pitäjän länsiosasta. Sunnuntaina pidettiin Viipurin pitäjän Vahvealan kylässä A. Sipiläisen talossa kokous, jossa oli käsiteltävänä kysymys uuden seurakunnan perustamisesta. Kysymyksestä syntyi vilkas keskustelu, jonka tuloksena oli että yksimielisesti, yhtä ääntä lukuunottamatta, päätettiin seurakunta perustaa. Kirkon paikaksi ehdotettiin jotain sopivaa aluetta Rauhanmaan hautausmaan ja Hautaanjoen väliltä. Seurakunnan nimiehdotuksia tehtiin monia, mutta ei kokous niistä tällä kertaa hyväksynyt ainoatakaan. Kokouksen lopulla ilmoitti Juho Rakkolainen Säkkijärven Rakkolan kylästä olevansa lähetetty edustamaan Rakkolan ja Häsälän kyläkuntia, jotka mielellään yhtyisivät uuteen seurakuntaan. Kun mainittujen kylien asukasten kirkkomatka lyhenee enemmän kuin puolella entiseen verraten, päätti kokous suostua tehtyyn pyyntöön.

[Lähde: Uusi Suometar 7.3.1917 sivu 7]

Anonyymi
Karjala
Uusi Suometar
1917